Broj: 711-I-1359-M-81/22-02-23

Zagreb, 1. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Igora Šegovića, ravnatelja Županijske bolnice Čakovec,** za davanjem mišljenja Povjerenstva, na 159. sjednici, održanoj 1. ožujka 2022., daje sljedeće:

**MIŠLJENJE**

1. **Sukladno članku 17. stavku 1. ZSSI/21-a, obveznik Igor Šegović, ravnatelj Županijske bolnice Čakovec, ne može istovremeno uz obnašanje te javne dužnosti biti član Gradskog vijeća Grada Čakovca jer zakonom nije propisana iznimka od opće zabrane istodobnog obnašanja druge javne dužnosti.**
2. **Sukladno članku 8. stavku 1. ZSSI/21-a, obveznik Igor Šegović je dužan razriješiti okolnost istodobnog obnašanja dužnosti iz točke I. izreke ovoga mišljenja.**
3. **Obveznik Igor Šegović, ravnatelj Županijske bolnice Čakovec, može istovremeno uz obnašanje navedene javne dužnosti biti vanjski član Odbora za izbor i imenovanja i predsjednik Komisije za novčane potpore za poticanje visokoškolskog obrazovanja te za rad u tim tijelima primati naknadu.**
4. **Sukladno odredbama ZSSI/21-a, obveznik Igor Šegović je dužan prilikom podnošenja imovinske kartice prijaviti Povjerenstvu prihode stečene na temelju obavljenih poslova iz točke III. izreke ovoga mišljenja.**

Obrazloženje

Zahtjev za davanjem mišljenja Povjerenstva podnio je Igor Šegović, ravnatelj Županijske bolnice Čakovec. U knjigama ulazne pošte Povjerenstva zahtjev je zaprimljen 14. veljače 2022. pod poslovnim brojem 711-U-2766-M-81/22-01-2, povodom kojeg se vodi predmet broj M-81/22.

Člankom 3. stavkom 1. točkom 65. ZSSI/21-a propisano je da su obveznici u smislu navedenog Zakona ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave. Uvidom u sudski registar Trgovačkog suda u Varaždinu utvrđeno je da je jedini osnivač Županijske bolnice Čakovec Međimurska županija, slijedom čega je Igor Šegović kao ravnatelj iste dužan pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je poslao Gradu Čakovcu upit sa zamolbom da mu se ne isplaćuju naknade za rad u tijelima grada u kojima sudjeluje do konačne odluke smije li biti u njima. U nastavku postavlja pitanje smije li kao ravnatelj Županijske bolnice Čakovec biti predsjednik Komisije za dodjelu novčanih potpora studentima Grada Čakovca, član Odbora za izbor i imenovanje pri Gradu Čakovcu i vijećnik Gradskog vijeća Grada Čakovca.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Zakonom o ustanovama („Narodne novine“ broj 76/93., 29/97., 47/99., 35/08. i 127/19) kao zakonom kojim je uređen način imenovanja, prava i obveze ravnatelja ustanova, nije izričito propisano da ravnatelji ustanova mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI/21-a.

Zakonom o zdravstvenoj zaštiti („Narodne novine“, broj 100/18., 125/19. i 147/20.) propisani su, pored ostalog, organizacijski oblici obavljanja zdravstvene djelatnosti te istim Zakonom nije propisano da bi ravnatelj bolnice kojoj je osnivač županija, kao obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave, slijedom čega također nije ispunjena iznimka propisana člankom 17. stavkom 1. ZSSI/21-a.

Zakonom o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti ravnatelj ustanove ili druge neprofitne pravne osobe kojoj je jedinica osnivač.

Povjerenstvo ukazuje da pojam obveznika u smislu ZSSI/21-a i pojam javne dužnosti nisu istoznačnice, već je krug javnih dužnosti širi od kruga obveznika definiranog ZSSI/21-om. Druga javna dužnost iz članaka 17. stavka 1. ZSSI/21-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI/21-a.

Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI/21 ne određuje kao obveznike. Povjerenstvo stoga tumači da obnašanje dužnosti člana Gradskog vijeća Grada Čakovca nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI/21-a.

Slijedom odredbi Zakona o ustanovama, Zakona o zdravstvenoj zaštiti i Zakona o lokalnim izborima, u konkretnom slučaju nije ispunjena iznimka propisana člankom 17. stavkom 1. ZSSI/21-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti ravnatelja Županijske bolnice Čakovec i člana Gradskog vijeća Grada Čakovca protivno odredbi članka 17. stavka 1. ZSSI/21-a.

Sukladno svemu navedenom, ravnatelj ustanove u zdravstvu kao obveznik iz članka 3. stavka 1. podstavka 65. ZSSI/21-a ne može za vrijeme obnašanja navedene dužnosti biti član Gradskog vijeća Grada Čakovca, slijedom čega je sukladno članku 8. stavku 1. ZSSI/21-a dužan razriješiti okolnost istodobnog obnašanja dužnosti.

Nadalje, Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) u članku 38. stavku 1. propisano je da predstavničko tijelo osniva stalne ili povremene odbore i druga radna tijela u svrhu pripreme odluka iz njegovog djelokruga. Stavkom 2. istoga članka navedenoga Zakona propisano je da se sastav, broj članova, djelokrug i način rada tijela iz stavka 1. toga članka utvrđuju poslovnikom ili posebnom odlukom o osnivanju radnog tijela.

Statutom Grada Čakovca („Službeni glasnik Grada Čakovca“, broj 1/21.) u članku 39. propisano je da Gradsko vijeće na konstituirajućoj sjednici osniva, pored ostalog, i Odbor za izbor i imenovanja kao radno tijelo. Člankom 102. Statuta Grada Čakovca propisano je da radna tijela Gradskog vijeća i gradonačelnika donose zaključke, preporuke i mišljenja.

Prema članku 19. Poslovnika o radu Gradskog vijeća („Službeni glasnik Grada Čakovca“, broj 1/21.) radna tijela Gradskog vijeća predviđena Statutom Grada Čakovca mogu razmatrati prijedloge, primjedbe i mišljenja koja se odnose na donošenje drugih općih akata od interesa za građane, a sukladno članku 20. stavku 1. istoga Poslovnika predsjednik radnog tijela bira se u pravilu između gradskih vijećnika, a članovi iz reda znanstvenih, stručnih i drugih javnih osoba.

Odbor za izbor i imenovanja prema članku 26. Poslovnika o radu Gradskog vijeća ima predsjednika i četiri člana te može biti predlagač izbora i razrješenja predsjednika i potpredsjednika Gradskog vijeća, a predlaže imenovanje i razrješenje osoba određenih Statutom i drugim odlukama Gradskog vijeća.

Nadalje, uvidom u Odluku o poticanju visokoškolskog obrazovanja studenata s područja Grada Čakovca („Službeni glasnik Grada Čakovca“, broj 4/19.) utvrđeno je da je u članku 7. propisano da o ostvarivanju prava na novčane potpore za poticanje visokoškolskog obrazovanja namijenjene poticanju visokoškolskog obrazovanja odlučuje Komisija za novčane potpore za poticanje visokoškolskog obrazovanja koja ima 5 članova, uključujući i predsjednika, a koje utvrđuje gradonačelnik Grada Čakovca. Članom Komisije može biti svaki građanin Grada Čakovca, čiji je profesionalni ili privatni rad neposredno ili posredno vezan uz obrazovanje.

Nastavno na sve navedeno, Povjerenstvo ističe kako obveznik ne može obnašati funkciju člana Odbora za izbor i imenovanja koje je kao radno tijelo osnovalo predstavničko tijelo jedinice lokalne samouprave iz redova članova toga predstavničkog tijela, ali ako bi obveznik ZSSI/21-a bio imenovan članom radnog tijela koje osniva predstavničko tijelo jedinice lokalne samouprave iz redova vanjskih članova, navedeno imenovanje ne bi bilo u suprotnosti s odredbama ZSSI/21-a.

Također, Povjerenstvo ističe da obveznik može biti predsjednik Komisije za novčane potpore za poticanje visokoškolskog obrazovanja, ako je u istu imenovan kao vanjski član, odnosno ako obavljanje funkcije predsjednika Komisije ne proizlazi iz članstva u Gradskom vijeću Grada Čakovca, imajući u vidu da se obnašanje navedene funkcije ne smatra obavljanjem poslova u smislu redovitog i stalnog zanimanja.

Sukladno svemu navedenom, Povjerenstvo napominje obvezniku kako za obnašanje navedenih funkcija ima pravo na novčanu naknadu koju je dužan prijaviti prilikom podnošenja imovinske kartice, sukladno obvezama koje propisuje ZSSI/21.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Igor Šegović, elektroničkim putem
2. Objava na internetskoj stranici Povjerenstva
3. Pismohrana